SIRI วิ่งยาว 5 วันติด พุ่งต่อ 4% โบรกฯชี้กำไร Q2-3 โตเด่นรับแผนเปิดโครงการใหม่
SIRI วิ่งยาว 5 วันติด พุ่งต่อ 4% โบรกฯชี้กำไร Q2-3 โตเด่นรับแผนเปิดโครงการใหม่ ล่าสุด ณ เวลา 14.44 น. อยู่ที่ระดับ 1.74 บาท เพิ่มขึ้น 0.06 บาท หรือ 3.57% สูงสุดที่ระดับ 1.75 บาท ต่ำสุดที่ระดับ 1.68 บาท ด้วยมูลค่าการซื้อขาย 187.56 ล้านบาท
3 พ.ค. 2561

ผู้สื่อข่าวรายงานว่า ราคาหุ้น บริษัท แสนสิริ จำกัด (มหาชน) หรือ SIRI ณ เวลา 14.44 น. อยู่ที่ระดับ 1.74 บาท เพิ่มขึ้น 0.06 บาท หรือ 3.57% สูงสุดที่ระดับ 1.75 บาท ต่ำสุดที่ระดับ 1.68 บาท ด้วยมูลค่าการซื้อขาย 187.56 ล้านบาท โดยราคาหุ้นปรับตัวขึ้นต่อเนื่องเป็นวันที่ 5 นับตั้งแต่ราคาหุ้นปิดที่ระดับ 1.66 บาท เมื่อวันที่ 25 เม.ย.61

ด้าน บล.กสิกรไทย ระบุในบทวิเคราะห์ แนะนำ “ซื้อ” แม้จะปรับลดราคาเป้าหมายปี 2561 ลงเป็น 1.85 บาทจาก 2.10 บาทหลังปรับลดประมาณการกำไรปี 2561-63 ในระดับ 12.1/6.3/4.4% ตามลำดับ สะท้อนการขายคอนโดมิเนียมระดับบนที่ชะลอตัวลง รวมถึงปรับลดอัตรากำไรขั้นต้น โดยยอดยอดโอนรอรับรู้รายได้ (backlog) ที่ลดลงอย่างต่อเนื่องคาดจะส่งผลให้กำไรไตรมาส 1/2561 ปรับลดลง 67.5% จากปีก่อน และ 78.7% QoQ เป็น 166 ลบ. ซึ่งคิดเป็นเพียง 7.2% ของประมาณการกำไรใหม่ของทางฝ่าย
ทั้งนี้ ยอดขายแนวราบที่คาดจะเพิ่มต่อเนื่องจากโครงการใหม่จำนวนมากที่จะเพิ่มเติมเข้ามา รวมถึงการโอนกรรมสิทธิ์คอนโดมิเนียมที่พัฒนาร่วมกับ BTS จะช่วยเพิ่มรายได้ค่าบริการและที่สำคัญส่วนแบ่งกำไรจากโครงการเหล่านั้น ทำให้คาดว่ากำไรจะเพิ่มขึ้นต่อเนื่องจนทำจุดสูงสุดของปีในไตรมาส 4/2561
อย่างไรก็ตาม นอกจากประเด็นดังกล่าวจะสนับสนุนการเติบโตอย่างก้าวกระโดดในปีหน้าแล้ว ระดับราคาหุ้นปัจจุบันที่ปรับตัวลดลงถึง 26.5% ในช่วง 3 เดือนที่ผ่านมาจนซื้อขายในระดับ PER ปี 2562 เพียง 7.48 เท่า และ PBV ปี 2562 เพียง 0.81 เท่า เห็นได้ว่าสะท้อนถึงทิศทางผลประกอบการที่ไม่ค่อยดีนักในระยะสั้นไปมากแล้ว ราคาหุ้นควรมีการปรับตัวดีขึ้นหากบริษัทสามารถสร้างยอดขายได้เพิ่มเติมอย่างมีนัยสำคัญในไตรมาส 2-3